# 

# Štatút výberovej komisie pre výberové konanie na obsadenie funkcií členov odvolacej komisie Slovenskej akreditačnej agentúry pre vysoké školstvo

### Úvodné ustanovenie

Tento štatút upravuje úlohy, zloženie a spôsob rokovania výberovej komisie pre výberové konanie na obsadenie funkcií členov odvolacej komisie Slovenskej akreditačnej agentúry pre vysoké školstvo (ďalej len „komisia“), pravidlá posúdenia prihlášok uchádzačov o funkciu člena odvolacej komisie Slovenskej akreditačnej agentúry pre vysoké školstvo (ďalej len „uchádzač“) a priebeh výberového konania.

### Úlohy komisie

Komisia najmä

* + 1. posudzuje prihlášky uchádzačov do výberového konania (ďalej len „prihláška“) a splnenie požiadaviek ustanovených v § 9 ods. 4 až 6 zákona č. 269/2018 Z. z. o zabezpečovaní kvality vysokoškolského vzdelávania a o zmene a doplnení zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon“) v spojení s požiadavkami a predpokladmi (ďalej len „požiadavky“) uvedenými v oznámení o vyhlásení výberového konania na obsadenie funkcie člena odvolacej komisie Slovenskej akreditačnej agentúry pre vysoké školstvo (ďalej len „oznámenie o výberovom konaní“),
    2. vyhodnocuje výsledok výberového konania,
    3. určuje poradie uchádzačov na základe výsledkov,
    4. predkladá ministrovi školstva, vedy, výskumu a športu (ďalej len „minister“) návrh na vymenovanie vybraných uchádzačov za členov odvolacej komisie Slovenskej akreditačnej agentúry pre vysoké školstvo (ďalej len „člen odvolacej komisie“).

### Zloženie komisie

1. Komisiu vymenúva minister podľa § 14 ods. 4 písm. b) zákona.
2. Minister z členov komisie určuje predsedu komisie.
3. Členstvo v komisii zaniká
   * 1. doručením zápisnice o výsledku výberového konania ministrovi,
     2. odvolaním; minister môže odvolať člena komisie, ak porušil mlčanlivosť podľa článku 4 ods. 2 písm. e),
     3. doručením písomného oznámenia o vzdaní sa členstva ministrovi,
     4. smrťou alebo vyhlásením za mŕtveho,
     5. nadobudnutím právoplatnosti rozsudku, ktorým bol člen komisie odsúdený za úmyselný trestný čin.
4. Po zániku členstva v komisii podľa odseku 3 písm. b) až e) minister vymenuje nového člena komisie postupom podľa § 14 ods. 4 písm. b) zákona.
5. Člen komisie v rámci výberového konania postupuje nezávisle, nie je viazaný príkazmi toho, kto ho navrhol na vymenovanie do funkcie, ani toho, kto ho do funkcie vymenoval.
6. Členovia komisie sú pri výkone svojej činnosti nezastupiteľní.
7. Komisia má tajomníka, ktorým je zamestnanec ministerstva školstva, vedy, výskumu a športu Slovenskej republiky (ďalej len „ministerstvo“), ktorého na základe návrhu sekcie vysokých škôl vymenúva minister.

### Práva a povinnosti členov komisie a tajomníka komisie

* 1. Predseda komisie
     1. zodpovedá za činnosť komisie,
     2. zvoláva zasadnutie komisie v spolupráci s tajomníkom komisie,
     3. vedie zasadnutie komisie a riadi priebeh výberového konania,
     4. zodpovedá za objektívnosť pri posudzovaní žiadostí uchádzačov,
     5. schvaľuje zápisnicu zo zasadnutia komisie.
  2. Člen komisie
     1. plní úlohy komisie uvedené v článku 2,
     2. riadi sa podmienkami výberového konania a overovania odborných schopností a znalostí uchádzača uvedenými v oznámení o vyhlásení výberového konania,
     3. vyhodnocuje zaslané podklady uchádzačov a splnenie požiadaviek na funkciu člena odvolacej komisie,
     4. kladie otázky uchádzačom v rámci výberového konania, objektívne hodnotí odpovede uchádzačov na kladené otázky,
     5. zachováva mlčanlivosť o všetkých skutočnostiach, o ktorých sa dozvie pri výkone svojej funkcie v komisii alebo v súvislosti s ňou, a to aj po skončení svojho členstva.
  3. Tajomník komisie najmä
     1. zodpovedá za administratívne a organizačné zabezpečenie činnosti komisie,
     2. vyhotovuje zápisnicu o výsledku výberového konania,
     3. zabezpečuje zverejnenie výsledku výberového konania,
     4. zachováva mlčanlivosť o všetkých skutočnostiach, o ktorých sa dozvie v súvislosti s výkonom funkcie tajomníka komisie, a to aj po skončení jej výkonu.

### Zasadnutie komisie

1. Zasadnutie komisie zvoláva predseda komisie v spolupráci s tajomníkom komisie.
2. Komisia je uznášaniaschopná, ak sú prítomní všetci členovia komisie. Ak komisia nie je uznášaniaschopná, predseda komisie zvolá do piatich pracovných dní nové zasadnutie komisie.
3. Zasadnutie komisie je neverejné.
4. Komisia prijíma svoje závery formou uznesenia. Uznesenie je prijaté, ak za jeho prijatie hlasujú aspoň dvaja členovia komisie.
5. Zo zasadnutia komisie vyhotoví tajomník komisie zápisnicu, ktorú podpisuje predseda komisie. Zápisnica s prezenčnou listinou je súčasťou dokumentácie predkladanej ministrovi. V zápisnici sú uvedené uznesenia komisie, pripomienky členov komisie a pomer hlasov z jednotlivých hlasovaní.

### Posúdenie prihlášok uchádzačov

1. Doručené prihlášky preberá sekcia vysokých škôl, ktorá ich do desiatich dní po uplynutí dňa určeného v oznámení o výberovom konaní na podávanie prihlášok odovzdá tajomníkovi komisie.
2. Komisia do 14 dní odo dňa prevzatia prihlášok overí na základe doručenej prihlášky, či uchádzač splnil požiadavky a či prihláška obsahuje všetky prílohy podľa § 14 ods. 6 zákona a oznámenia o výberovom konaní.
3. Ak na základe uchádzačom predložených dokladov alebo ich kópií nemožno spoľahlivo posúdiť splnenie požiadaviek, komisia prostredníctvom tajomníka komisie požiada príslušného uchádzača, aby v určenom termíne, najneskôr však do začiatku výberového konania, predložil ich originál alebo osvedčenú kópiu alebo iné doklady preukazujúce splnenie požiadaviek.
4. Komisia na svojom prvom zasadnutí v súčinnosti s tajomníkom komisie a sekciou vysokých škôl určí termín výberového konania a organizačné pokyny pre výberové konanie.
5. Ministerstvo pozve uchádzačov, ktorí spĺňajú požiadavky a ktorých prihláška obsahuje požadované prílohy, na výberové konanie najmenej sedem dní pred jeho začatím s uvedením dátumu, miesta a hodiny výberového konania a organizačných pokynov pre výberové konanie.
6. Uchádzačovi, ktorý podľa predložených dokladov nespĺňa požiadavky na obsadzovanú funkciu podľa zákona, komisia písomne oznámi dôvod nezaradenia do výberového konania a predložené doklady vráti vyradenému uchádzačovi.

### Priebeh výberového konania

1. Výberové konanie na obsadenie funkcie člena odvolacej komisie sa uskutoční formou pohovoru s uchádzačmi.
2. Počas pohovoru kladú členovia komisie uchádzačovi otázky, ktorými zisťujú mieru, v akej plní kritériá výberového konania, uvedené v oznámení o výberovom konaní.
3. Počas pohovoru s uchádzačom nie sú ostatní uchádzači prítomní.
4. Člen komisie hodnotí oddelene uchádzačov o funkciu člena odvolacej komisie podľa § 9 ods. 5 zákona (ďalej len „uchádzači s odbornou praxou“) a určí poradie uchádzačov s odbornou praxou, ktorí splnili požiadavky a kritériá výberového konania, od najvhodnejšieho po najmenej vhodného uchádzača a zaznamená toto poradie na hodnotiaci hárok bez uvedenia svojho mena.
5. Člen komisie hodnotí oddelene uchádzačov o funkciu člena odvolacej komisie podľa § 9 ods. 6 zákona (ďalej len „uchádzači vo funkcii profesora alebo docenta“) a určí poradie uchádzačov vo funkcii profesora alebo docenta, ktorí splnili požiadavky a kritériá výberového konania, od najvhodnejšieho po najmenej vhodného uchádzača a zaznamená toto poradie na hodnotiaci hárok bez uvedenia svojho mena.
6. Tajomník komisie poskytne každému členovi komisie obálku, do ktorej vloží člen komisie vyplnené hodnotiace hárky podľa odsekov 4 a 5 tak, aby bolo zabezpečené, že hlasovanie je tajné. Následne tajomník komisie obálky s vyplnenými hodnotiacimi hárkami odovzdá predsedovi komisie.
7. Predseda komisie spolu s tajomníkom komisie určia výsledné poradie uchádzačov s odbornou praxou a  výsledné poradie uchádzačov vo funkcii profesora alebo docenta. Výsledné poradie sa určí ako súčet poradí určených jednotlivými členmi komisie, pričom na prvom mieste je uchádzač s odbornou praxou alebo uchádzač vo funkcii profesora alebo docenta s jeho najnižšou hodnotou.
8. Ak nastane rovnosť poradia viacerých uchádzačov a určenie poradia je nevyhnutné, rozhoduje o výbere z týchto uchádzačov tajné hlasovanie členov komisie, pričom každý člen komisie má jeden hlas. Vybraný bude ten uchádzač, ktorý získa najvyšší počet hlasov. Ak je tajné hlasovanie neúspešné, možno ho opakovať.
9. Za náhradníkov komisia navrhne tretieho a štvrtého v poradí z výsledného poradia uchádzačov vo funkcii profesora alebo docenta.
10. Po vybratí uchádzačov komisia zhodnotí výsledok výberového konania a pripraví návrh na vymenovanie členov odvolacej komisie a náhradníkov.
11. O výsledku výberového konania sa vyhotoví zápisnica, v ktorej sa uvedie najmä
12. zoznam uchádzačov, ktorí sa zúčastnili výberového konania,
13. poradie uchádzačov podľa výsledkov výberového konania podľa odsekov 7 a 8,
14. mená a priezviská vybraných uchádzačov, ktorých komisia navrhuje vymenovať za členov odvolacej komisie, a
15. mená a priezviská náhradníkov.
16. Zápisnicu z výberového konania podpísanú všetkými prítomnými členmi komisie spolu s návrhom na vymenovanie vybraných uchádzačov za členov odvolacej komisie a náhradníkov predkladá ministrovi predseda komisie.
17. Ministerstvo zverejní výsledok výberového konania na svojom webovom sídle do desiatich dní odo dňa doručenia zápisnice.

### Neúspešné výberové konanie

1. Výberové konanie je neúspešné, ak
2. žiaden uchádzač sa neprihlásil do výberového konania,
3. žiaden prihlásený uchádzač nespĺňa požiadavky,
4. žiaden z pozvaných uchádzačov sa nezúčastnil na výberovom konaní,
5. komisia nepredloží na základe výsledkov výberového konania žiaden návrh na vymenovanie.
6. Ak je výberové konanie neúspešné, ministerstvo vyhlási nové výberové konanie a pre toto výberové konanie vymenuje novú výberovú komisiu.

**Čl. 9**

**Záverečné ustanovenia**

Zmeny a doplnenia tohto štatútu sa vykonávajú príkazom ministra.

## 

## Obsah

[Štatút výberovej komisie pre výberové konanie na obsadenie funkcií členov odvolacej komisie Slovenskej akreditačnej agentúry pre vysoké školstvo 1](#_Toc21513570)

[Čl. 1 Úvodné ustanovenie 1](#_Toc21513571)

[Čl. 2 Úlohy komisie 1](#_Toc21513572)

[Čl. 3 Zloženie komisie 1](#_Toc21513573)

[Čl. 4 Práva a povinnosti členov komisie a tajomníka 2](#_Toc21513574)

[Čl. 5 Zasadnutie komisie 3](#_Toc21513575)

[Čl. 6 Posúdenie žiadostí uchádzačov 3](#_Toc21513576)

[Čl. 7 Priebeh výberového konania 4](#_Toc21513577)

[Čl. 8 Neúspešné výberové konanie 5](#_Toc21513578)

[Obsah 6](#_Toc21513579)